miercuri, 12 martie 2014, 9:59

Refuză să vorbească despre acel moment. Știe că e impopular.

Popular, impopular, dar adevărul e că omul care i-a semnalat lui Sebastian Bodu investigația apărută în Gazeta Sporturilor este Sorin Blejnar, cel care era în 2006 adjunct al Gărzii Financiare și care avea să devină șef al Fiscului.

Primul articol a apărut luni, 6 februarie. O săptămînă mai tîrziu, cînd ziarul tipărise și alte texte, și alte probe, a avut loc bilanțul Gărzii Financiare. Sebastian Bodu era șeful ANAF și stătea lîngă Blejnar, unul dintre adjuncții Gărzii.

“La un moment dat, Blejnar, care e genul mai băgăreț și popular, i-a spus lui Bodu: vezi că de o săptămînă scriu cei de la Gazetă despre ceva ce poate fi o fraudă fiscală. Blejnar era cititor al ziarului”, își amintesc colegii. Bodu a fost nedumerit. “Sigur, la final, ziariștii te vor întreba despre asta”, a insistat Blejnar, care era microbist și simțise interesul public pentru numele mari din investigația ziarului.

Bilanțul a fost cam aspru. Sebastian Vlădescu, ministrul de finanțe al momentului, a certat Garda că are o imagine rea în ochii contribuabilului. Că e coruptă, că se poartă urît… “O imagine rea pe merit!”, a insistat Vlădescu, în fața sălii arhipline.

Imediat după bilanț, la scurta conferință de presă, prima întrebare a fost cea referitoare la transferul făcut de Ioan Becali și de Gică Popescu. “Știu ce a apărut în ziar și vom începe o anchetă!”, a spus Bodu. Lîngă Bodu era șeful Gărzii, Adrian Cucu. Și s-au ținut de cuvînt.

Ancheta propriu-zisă a Fiscului a fost coordonată de Gabriel Cărbunaru, celălalt adjunct al Gărzii. El e cel care a ținut și legătura cu echipa lui Doru Țuluș din DNA. Iar omul din Garda Financiară care a muncit cel mai mult la caz se numește Eugen Șerban.

“Șerban era un tînăr comisar, fără nici o funcție de conducere, cam taciturn de felul lui, dar un tip excelent din perspectivă profesională”, după cum îl caracterizează un fost coleg. Șerban a cerut documente în afara țării, a insistat, a înțeles mecanismul spălării de bani, care avea să devină capăt de acuzare în proces și motiv de condamnare. “Pentru că a căpătat experiență în domeniul plimbării banilor prin firme off-shore, Eugen a fost mai apoi avansat de Blejnar, ]n 2011”, spune același coleg. Sus, la vîrful Fiscului, voința lui Bodu și-a apărat colegii și a mînat cazul înainte.

Astăzi, Eugen Șerban este șef al Direcției verificări fiscale, cea care se ocupă de marile averi. Cea mai recentă acțiune a acestei direcții este cea prin care 26 de români vor fi somați de către Fisc să-și explice diferențele dintre taxele plătite la stat și averile reale, diferențe care depășesc 30 de milioane de euro.